[Resep] Appel-en-piesangmuffins | Maroela Media
Appel-en-piesangmuffins . Foto: Verskaf
Appel, piesang, kaneel en vanielje. Dit is omtrent 'n lekker aroma wat jou kombuis gaan vul. Om 'n resep vir 'n soet bederf te kry met min of geen suiker in nie, kan soms nogal moeilik wees. Hierdie appelmuffin-resep is dan dalk net waarna jy soek. Ongelukkig bevat meeste resepte vir gebak dikwels heelwat suiker, wat nie ideaal is nie. As 'n mens dus met ander bestanddele, wat mekaar se geure aanvul, dieselfde soet smaak kan kry, maak dit dinge net soveel makliker. Jou gesin sal nie eers weet dat daar nie suiker in is nie.
Vir hierdie appelmuffin-resep word appelpuree en piesang gebruik om steeds 'n lekker sagte tekstuur te gee. Gebak bevat ook dikwels baie verfynde koolhidrate. Met 'n paar slim planne is die veselinhoud en dus voedingswaarde van die muffin aansienlik hoër as een wat net met koekmeel en baie suiker gemaak word.
Die appelpuree is maklik om te maak en iets wat jy sommer in grootmaat kan voorberei terwyl appels in seisoen is. Vries dit in porsies soos wat jy dit vir 'n volgende keer gaan nodig hê. Ek gebruik dit graag in 'n maalvleis of 'n bredie met 'n tamatiebasis, waarby mens soms ietsie soets wil voeg om die tamaties se suurheid te neutraliseer. Lekker kook en bak!
Appelpuree: Plaas appels, water, suurlemoensap en kaneelstokkie in 'n kastrol. Bring oor matige hitte tot kookpunt en prut tot sag. Dreineer die vloeistof, maar hou dit eenkant. Verwyder die kaneelstokkie en verpulp die appels met 'n stokmenger tot glad. Voeg 'n bietjie van die behoue vloeistof by, indien dit nodig is om dit nog gladder te maak.
Muffins: Voorverhit die oond tot 180 °C. Smeer 'n muffinpan liggies met olie.
Meng al die droëbestanddele saam en roer die gerasperde appel deur. Meng die res van die bestanddele saam.
Roer dié mengsel by die droë-mengsel tot 'n gladde beslag vorm. Moenie te veel roer nie.
Skep beslag in die muffinpan en bak 25-30 minute of tot 'n toetspen skoon uitkom.
Laat afkoel op 'n afkoelrakkie. Sit 1-2 muffins per persoon voor.
Enige orige appelpuree kan gevries word. Gebruik vir nog 'n baksel muffins of om 'n soutgereg soeter te maak, sonder om suiker te gebruik. Dis heerlik in 'n sop, bredie of maalvleisgereg.